I løbet af de seneste tre sæsoner er antallet af anholdte faldet markant. Ifølge ordensmagten skyldes det et særligt fokus på at blive bedre til at tale med fangrupperingerne. - I den seneste tid har vi uddannet omkring 60 dialogbetjente, som blandt andet har fået undervisning i fankultur for at forstå, hvordan tilhængerne tænker, og hvordan man på bedst mulig vis agerer i forhold til dem, fortæller politiinspektør Marianne Vestergaard-Lau. Tiltaget har tilsyneladende gjort gavn. Tal fra Nordjyllands Politi viser, at ordensmagten i sæsonen 2010-2011 foretog 68 anholdelser, et år senere faldt det tal til 44, mens den netop afsluttede sæson bare tæller 18 anholdelser.

Referat:
Nordjyllands Politis indsats mod vold og hærværk i forbindelse med AaB's superligakampe på hjemmebane ser ud til at have båret frugt.